วว.เปิดห้องปฏิบัติการให้บริการสกัด ศึกษาประสิทธิภาพความปลอดภัย ตรวจวิเคราะห์ทดสอบสารสกัดจากกัญชากัญชง
ศ. (วิจัย) ดร.ชุติมา เอี่ยมโชติชวลิต ผู้ว่าการสถาบันวิจัยวิทยาศาสตร์และเทคโนโลยีแห่งประเทศไทย (วว.) กล่าวว่า จากนโยบายเร่งด่วนของรัฐบาลที่มีวัตถุประสงค์เพื่อให้ประชาชนเข้าถึงกัญชาทางการแพทย์ สร้างความมั่นคงด้านยาของประเทศและป้องกันการผูกขาดทางด้านยารวมถึงการพัฒนาเป็นพืชเศรษฐกิจจากทรัพยากรที่มีอยู่ วว. โดยห้องปฏิบัติการชีวเคมีและจุลชีววิทยาและห้องปฏิบัติการเคมีวิเคราะห์ ศูนย์ทดสอบและมาตรวิทยาได้เปิดให้บริการวิเคราะห์ทดสอบกัญชา ผลิตภัณฑ์กัญชา ผลิตภัณฑ์อาหารที่มีกัญชา/กัญชงและสารสกัดแคนนาบินอยด์ (Cannabidiol ; CBD) รวมทั้งวิเคราะห์ทดสอบองค์ประกอบและชนิดของกรดไขมัน โอเมก้า 3 และ 6 ในน้ำมันจากเมล็ดกัญชง ภายใต้ข้อกำหนดกฎหมายและได้รับอนุญาตจาก อย.ดำเนินงานวิจัยเกี่ยวกับกัญชาได้ โดยขณะนี้เปิดให้บริการวิจัยในการสกัดและศึกษาประสิทธิภาพความปลอดภัยกัญชาที่ไม่ใช่ยาเสพติด ส่วนดอกกัญชาที่เป็นยาเสพติดให้โทษในประเภท 5 นั้น อยู่ระหว่างดำเนินการวิจัยด้านการสกัดและตรวจสอบสาระสำคัญทั้งนี้ วว. พร้อมให้บริการผู้ประกอบการ SMEs วิสาหกิจชุมชน กลุ่มเกษตรกรในการวิจัยและพัฒนา วิเคราะห์ทดสอบเกี่ยวกับกัญชา/กัญชง และการพัฒนาเป็นผลิตภัณฑ์ใหม่เพื่อขยายฐานการเพิ่มมูลค่าสมุนไพรด้วยวิทยาศาสตร์ เทคโนโลยีและนวัตกรรม สอบถามรายละเอียดเพิ่มเติม ได้ที่หมายเลขโทรศัพท์ 0-2577-9000 , 0-2577-9344 ในวันและเวลาราชการ